Egpaar verloor albei kinders in trompop botsingRyno en Michelle Slabber by hul kinders, Kendre en Mia. ŉ Egpaar van Durbanville in die Wes-Kaap het albei hul kinders verloor nadat die gesin Sondag in ŉ trompop botsing betrokke was. Ryno en Michelle Slabber moes Maandag in hul hospitaalbeddens die skoknuus hoor dat hul kinders, Kendre (8) en Mia (6), in die ongeluk gesterf het. Terry Render, ŉ goeie vriend van Ryno wat as woordvoerder vir die familie optree, het aan Maroela Media gesê die ongeluk het omstreeks 16:00 buite Piketberg gebeur toe die gesin se voertuig reg van voor teen ŉ ander voertuig gebots het. Die bestuurder in die ander motor het ook in die botsing gesterf. “Michelle se beserings is ŉ bietjie erger as Ryno sŉ. Sy het ŉ gebarste dunderm en gekneusde long opgedoen, haar borsbeen en bekken is gekraak, haar sleutelbeen is gebreek en ŉ aar in haar linkerarm moes vervang word. Sy het reeds vier operasies sedert die ongeluk ondergaan,” het Render gesê. Michelle word tans in die waakeenheid van ŉ private hospitaal behandel, terwyl Ryno in die Tygerberg-hospitaal behandel word aangesien hy nie ŉ mediese fonds het nie. “Ryno se regterbeen is erg beskadig. Sy been is op twee plekke gebreek en hy moes gister ŉ operasie aan die been ondergaan. Sy sleutelbeen is ook gebreek en sy long gekneus. Hy word tans in die traumasaal behandel.” Volgens Render het Michelle Maandagmiddag van Kendre en Mia se afsterwe te wete gekom en Ryno Maandagaand. “Ek moes Ryno Maandag van sy kinders vertel. Dit was bitter moeilik. Geen ouer moet sulke nuus ontvang nie. Dit is natuurlik baie erg vir die hele familie.” Render het gesê begrafnisreëlings sal eers getref word wanneer die Slabber-egpaar genoeg herstel het om ŉ besluit daaroor te kan neem. Die Slabber-gesin. Foto: Facebook Intussen het ŉ groep vriende van die egpaar ŉ geldinsameling van stapel gestuur om die egpaar te help om die reuse mediese onkoste wat vir hulle voorlê te dek. “Uiteraard sou ons graag vir Ryno na die private hospitaal wou laat oorplaas waar Michelle is sodat hulle by mekaar kan wees en saam hierdie verskriklike hartseer kan verwerk, maar ons is versigtig om nie die geld wat geskenk word te vinnig of onnodig uit te put nie,” het Render gesê. “Wanneer hulle uiteindelik uit die hospitale ontslaan word, wag daar nog maande lange herstel, rehabilitasie en doktersbesoeke op hulle wat baie geld gaan kos. So, ons wil baie versigtig omgaan met die geld wat geskenk word, sodat ons hulle kan help waar en wanneer hulle dit die nodigste het.” Volgens Render het die groep vriende besluit om die egpaar op dié manier te help juis omdat hulle dieselfde vir enigiemand anders sou doen. “Ryno is ten nouste betrokke by ŉ arm gemeenskap net buite Durbanville, waar hy so baie van sy tyd en energie bestee om ŉ mentor vir tieners te wees en die mense in die gemeenskap daar te help. Michelle werk by ŉ kleuterskool waar sy oor die jare soveel kinders en families se lewens verryk het. Hulle het albei werklik harte van goud.” Vir meer inligting of om tot die Slabber-egpaar se geldinsameling by te dra, besoek die Back a Buddy-webwerf hier.